24/07/2015 | Administración LocalMunicipal
Rianxo
Secretaría
Decreto nº 376/2015 delegacións concelleiros corporación 2015-2019

Con data 06 de xullo de 2015, dítase a Resolución de Alcaldía Nº 376/2015, que transcrita literalmente di: O artigo 23 da Lei 7/1985 de bases de Réxime Local permite á Alcaldía delegar o exercizo de determinadas atribucións nos membros da Xunta de Goberno Local, sen prexuízo das delegacións especiais para cometidos específicos en favor de calquera concelleiro, aínda que non formaran parte de dito órgano. No tocante ás mencionadas delegacións, e ao abeiro dos artigos 43, 44 e 121 do Rd.2568/1986, polo que se aproba o Regulamento de Organización e funcionamento das Corporacións Locais, indicar: - Delegacións xenéricas: referiranse a unha ou varias areas determinadas, e poderán comprender as facultades de dirixir os servizos correspondentes como a de xestionalos en xeral, incluída no seu caso a facultade de resolver mediante actos administrativos que afecten a terceiros. - Delegacións especiais: un dos supostos de delegacións deste tipo son as relativas a un determinado servizo. Neste caso a delegación comprendera a dirección interna e a xestión dos servizos correspondentes, sen incluír a facultade de resolver. O exercizo desta delegación poderá ser supervisada polo concelleiro con delegación xenérica. A realización das delegacións efectuarase por Resolución da Alcaldía, determinándose o ámbito dos asuntos aos que se refire a delegación, as facultades que se deleguen, e as condicións especificas do exercizo das mesmas. De conformidade co artigo 115 do Rd.2568/1986, a Alcaldía como órgano delegante conserva as facultades seguintes respecto das delegacións conferidas: - A de recibir información detallada da xestión da competencia delegada, e de incluírse tamén dos actos e disposición emanados polo delegado. - A de ser informado previamente a adopción de decisións de especial transcendencia. - A de considerarse ditados pola Alcaldía os actos do órgano delegante, a efectos da interposición de recursos, agás expresa delegación. Dito isto, vistas as atribucións que corresponden á Alcaldía segundo o artigo 21 da Lei 7/1985, así como os concordantes da Lei 5/1997, de Administración Local de Galicia, o Rd.781/1986, polo que se aproba o Texto Refundido de disposicións legais vixentes en materia de Réxime local, o Rd.2568/1986 xa mencionado, en tanto non foran afectados polas modificacións efectuadas na Lei 7/1985, e demais normativa básica vixente, considerando unicamente aquelas atribucións e facultades delegables, esta Alcaldía no exercizo da competencia que lle outorga o artigo 44 do RD.2568/1986, Primeiro: Efectuar as seguintes DELEGACIÓNS ESPECIAIS en pro dos concelleiros que a seguir se indican, para os servizos que se corresponden con: - Dª. Luz Fanny Pinillas Aunos: Benestar Social, Igualdade e Diversidade. - Dª. Irina Daniela Castrodeza Panicello: Promoción Económica, Desenvolvemento Local, Comercio, Turismo e Medio ambiente. - D. Aser Pal Hiticas: Deporte e Patrimonio Histórico - Dª. Silvia Patricia Elizburu Alario: Cultura, Xuventude, Educación e Normalización - D. Marouan Barzola Vilalta: Economía e Facenda. - D. Federico Ricardo Hammoudi Gravina: Urbanismo, Area Rehabilitación e obras servizos municipais Segundo: As delegacións conferidas abrangueran a dirección interna e xestión dos servizos incluídos, agás a facultade de resolver, e exerceranse garantindo en todo caso, a unidade de goberno na xestión municipal, e axustándose ao disposto no artigo 115 do Rd.2568/1986 antedito. En ningún caso o concelleiro-delegado poderá delegar a súa vez a delegación outorgada. En todo caso, quedan excluídas as atribucións indelegables expresamente reservadas á alcaldía pola normativa vixente (art.21.3º Lei 7/1985 e artigo 61.3 Lei 5/1997) Terceiro: Delégase de xeito indistinto en todos os concelleiros as competencias desta Alcaldía ao abeiro do artigo 51.1. do Código Civil para autorizar matrimonios civís por esta entidade, e sen que nunha mesma cerimonia poida intervir mais dun deles. Cuarto: A Alcaldía, en calquera momento, poderá asumilas atribucións delegadas nesta Resolución ser prexuízo da súa revogación conforme á lexislación de procedemento administrativo común. En caso de ausencia, vacante, enfermidade ou calquera outro impedimento dos concelleiros/as delegados/as, esta alcaldía asumirá directa e automaticamente as competencias delegadas, como titular da competencia orixinaria, entendéndose a estes efectos exercitada a potestade de revogación en base á presente resolución e sen necesidade dunha resolución expresa ao efecto. Quinto.- Da presente resolución darase conta ao Pleno na sesión extraordinaria que se convoque para dar cumprimento o artigo 38 do Regulamento de Organización, Funcionamento e Réxime Xurídico da Entidades Locais, notificándose, ademais, persoalmente aos designados, aos efectos do artigo 114 do ROF que esixe, para á eficacia da delegación, a súa aceptación por parte do delegado, entendéndose tacitamente aceptada se no termo de tres días hábiles non fai manifestación expresa ante o órgano delegante de que non acepta a delegación, e publicarase no Boletín Oficial da Provincia, sen prexuízo da súa efectividade dende o día seguinte ó da presente Resolución. Rianxo a 7 de xullo de 2015 O alcalde Adolfo Muíños Sánchez